༄༅། །འཁོར་བཞིའི་རྒྱའི་བཤད་པ་བཞུགས།
༄༅༅། །ཨོཾསྭསྟི་སིདྡྷ། བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། །ས་བདུན་
ཡན་ཆད་འཁོར་བཞིའི་རྒྱ་ཞེས་བྱ་བ་ལ། འཁོར་བཞི་ཞེས་བྱ་བ་ལ། རྒྱ་གར་སྐད་དུ། ཙ་
ཏུ་ར་མཎྜལ་མུ་དྲ། ཞེས་བྱ་བར་ཡོད། དཔེར་ན་འཁོར་གསུམ་ཡོངས་སུ་དག་པ་ལ། ཏྲི་
མཎྜལ་པ་རི་ཤུཛཿ ཞེས་ཟེར་བ་བཞིན་ནོ། །དེས་ན་འཁོར་བཞིའི་རྒྱ་འདི་དོན་དུ་ན་
དཀྱིལ་འཁོར་བཞིའི་རྒྱ་ཞེས་བྱ་བ་ཡིན། དེ་ལ་ས་བདུན་པ་ནས་ས་བཅུ་བའི་བར་ངག་
དག་པར་བྱེད་པ་རྩ་ཡི་གེའི་དཀྱིལ་འཁོར་དྭངས་མ་ལྔའི་རླུང་ལ་དབང་ཐོབ་པས། བྱང་
ཆུབ་ཀྱི་ཕྱོགས་དང་བསྟུན་ན་དབང་པོ་ལྔ་མཐར་ཕྱིན་པའོ། །དེའི་དབང་གིས་ནུས་པ་
ལྔ་དང་ལྟ་སྟངས་ལ་ཐོག་པ་མེད་པར་འབྱུང་། རྩ་ཡི་གེ་ལ་མངའ་བརྙེས། སེམས་ཅན་
ཐམས་ཅད་ཀྱི་སྐད་དུ་ཆོས་སྟོན་པ་ལ་སོགས་པ་ངག་གི་ཡོན་ཏན་རྣམས་འཆར། རོ་བྲོ་
བའི་མཆོག་དང་། ལྗགས་མཉེན་པ་དང་སྲབ་པ་ལ་སོགས་པའི་མཚན་དཔེ་འབྱུང་།
འབྲས་བུ་ལོངས་སྤྱོད་རྫོགས་པའི་སྐུའི་རྟེན་འབྲེལ་རྣམས་འདིས་འཆར་བ་ཡིན།
ས་བཅུ་གཅིག་པ་དང་བཅུ་གཉིས་པ་གཉིས་སེམས་དག་པར་བྱེད་པ་ཁམས་
བདུད་རྩིའི་དཀྱིལ་འཁོར་བྱང་ཆུབ་སེམས་ཀྱི་རླུང་ལྔ་བསྐྱོད་པའི་དྭངས་མའི་དྭངས་མ་
རྩ་བ་བྱང་ཆུབ་སེམས་ཀྱི་དཀྱིལ་འཁོར་མཐོང་བའི་སྟོབས་ཀྱིས། བྱང་ཆུབ་ཀྱི་ཕྱོགས་
དང་བསྟུན་ན་སྟོབས་ལྔ་མཐར་ཕྱིན་པའོ། །དེའི་སྟོབས་ཀྱིས་སངས་རྒྱས་དང་སངས་
རྒྱས་ཀྱི་ཞིང་རྣམས་ཐོགས་པ་མེད་པར་མཐོང་བ་དང་། མངོན་པར་ཤེས་པ་དྲུག་སྟོབས་
- 16 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།
སུ་འགྱུར་བ་དང་། རྫུ་འཕྲུལ་སྣ་ཚོགས་སྟོན་ནུས་པ་ལ་སོགས་པ་སེམས་ཀྱི་ཡོན་ཏན་
རྣམས་འཆར། ཁམས་བདུད་རྩི་སྟོབས་སུ་འགྱུར། ཐུགས་ཀའི་སྐྱེས་བུ་ཆེན་པོའི་མཚན་
དཔལ་གྱི་བེའུ་དང་། དཔུང་མགོ་ཟླུམ་པ་དང་། ཐལ་གོང་རྒྱས་པ་ལ་སོགས་པ་འགྲུབ།
སྐུ་གསུམ་ཡེ་ཤེས་ལྔ་སོགས་ཀྱི་དབང་མཐར་ཕྱིན་པས་འབྲས་བུ་ཆོས་སྐུའི་རྟེན་འབྲེལ་
འགྲིགས་པའོ། །
ས་ཕྱེད་དང་བཅུ་གསུམ་པ་ལུས་ངག་ཡིད་གསུམ་ཀ་དག་པ་སླར་མི་ལྡོག་པར་བྱེད་
པ་སྙིང་པོ་ཡེ་ཤེས་ཀྱི་དཀྱིལ་འཁོར་སྲིད་པ་རྣམ་པར་དག་པ་ཤེས་བྱ་ཐམས་ཅད་ལ་
ཁྱབ་པའི་ཡེ་ཤེས་མངོན་དུ་མཛད་པ་ཅན། བྱང་ཆུབ་ཀྱི་ཕྱོགས་དང་བསྟུན་ན་འཕགས་
པའི་ལམ་ཡན་ལག་བརྒྱད་མཐར་ཕྱིན་པའོ། །དེའི་སྟོབས་ཀྱིས་བར་ཆད་མེད་པའི་ལམ་
དང་རྣམ་གྲོལ་གྱི་ལམ་ལ་བརྟེན་ནས་བདུད་འདུལ་བ་དང་། དེ་བཞིན་གཤེགས་པ་
ཐམས་ཅད་མཉམ་པ་ཉིད་ཀྱི་ཡེ་ཤེས་མངོན་དུ་འགྲུབ་པས་མཁའ་འགྲོ་རྣམས་རིང་
ནས་འདུ་བ་དང་། འཕགས་པའི་ལམ་ཡན་ལག་བརྒྱད་པ་མངོན་དུ་བྱས་པའི་སྟོབས་
ཀྱིས་ཧ་རི་མ་ལ་སོགས་པ་དབང་ཕྱུག་གི་དོན་བརྒྱད་འཆར། སྲོག་རྩོལ་ཨ་བ་དྷཱུ་ཏཱིར་
ཞུགས་པས་སྙིང་པོ་ཡེ་ཤེས་རླུང་སྟོབས་སུ་གྱུར། མཚན་དབུའི་གཙུག་ཏོར་ཕྱེད་འགྲུབ་
རྟེན་དཀྱིལ་འཁོར་གསུམ་ལ་དབང་བྱེད་པའི་རླུང་མངོན་དུ་གྱུར་པའི་སྟོབས་ཀྱིས་
འབྲས་བུ་སྐུ་གསུམ་དབྱེར་མེད་པའི་དེ་ཁོ་ན་ཉིད་ཀྱི་སྐུའི་རྟེན་འབྲེལ་འགྲིགས། དེ་དག་
གིས་བར་ཆད་མེད་པའི་ལམ་བསྟན་ཏོ། །
གཉིས་པ་རྣམ་གྲོལ་གྱི་ལམ་ནི། བཞི་པ་ཡིད་ཀྱི་དབང་མཐར་ཕྱིན་པ་དབྱིངས་
དང་ཡེ་ཤེས་གཉིས་སུ་མེད་པའི་དཀྱིལ་འཁོར་བྱང་ཆུབ་ཀྱི་ཕྱོགས་ཐམས་ཅད་མཐར་
ཕྱིན་པའི་འབྲས་བུ་གཅིག་ཐོབ་པ། འབིགས་བྱེད་གཞོན་ནུའི་གྲོང་ཁྱེར་ཞེས་བྱ་བ་
- 17 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
འབྲས་བུ་མཐར་ཕྱིན་པ་རྣམ་གྲོལ་གྱི་ལམ་མོ། །སྲོག་རྩོལ་ཨ་བ་དྷཱུ་ཏིར་འགགས་ནས།
རླུང་ཐམས་ཅད་ཡེ་ཤེས་ཀྱི་རླུང་དུ་གནས་གྱུར། དབུའི་གཙུག་ཏོར་སེམས་ཅན་ཐམས་
ཅད་ཀྱིས་བལྟར་མི་མཐོང་བ་ལ་སོགས་པ་མཚན་དང་དཔེ་བྱད་ཐམས་ཅད་མཐར་
ཕྱིན་ནས། སྐྱོན་ཐམས་ཅད་སྤངས། ཡོན་ཏན་མ་ལུས་པ་མཐར་ཕྱིན་པར་གྲུབ་པ་ས་
བཅུ་གསུམ་པ་རྡོ་རྗེ་འཆང་ཆེན་པོ་ཞེས་བྱ་བའོ། །དེ་ལྟར་ན་གསང་དབང་རྩ་ཡི་གེའི་
དཀྱིལ་འཁོར་དྭངས་མ་ལྔའི་རླུང་ལ་དབང་ཐོབ་པའོ། །
ཤེས་རབ་ཡེ་ཤེས་ཁམས་བདུད་རྩིའི་དཀྱིལ་འཁོར་དྭངས་མ་ལྔའི་རླུང་གིས་སྦྱངས་
པའི་ཁམས་བདུད་རྩི་སྟོབས་སུ་གྱུར་པའོ། །དབང་བཞི་པ་ལ་གཉིས་སུ་ཕྱེ་བའི། བར་
ཆད་མེད་པའི་ལམ་ལ་སྙིང་པོ་ཡེ་ཤེས་རླུང་གི་དཀྱིལ་འཁོར་རྣམ་པར་ཤེས་པའི་ཚོགས་
བརྒྱད་དང་། འཕགས་པའི་ལམ་ཡན་ལག་བརྒྱད་དང་། རྣམ་གྲོལ་གྱི་ལམ་ལ་དབྱིངས་
དང་ཡེ་ཤེས་གཉིས་སུ་མེད་པའི་དཀྱིལ་འཁོར་སྐུ་གསུམ་དབྱེར་མེད་པ་ངོ་བོ་ཉིད་ཀྱི་
སྐུའོ། །དེ་དག་གིས་ནི། རྡོ་རྗེའི་ཚིག་རྐང་ལས། ས་བདུན་པ་ཡན་ཆད་འཁོར་བཞིའི་རྒྱ།
ཞེས་གསུངས་པའི་དགོངས་པ་ཡིན་ནོ། །
དེ་ལྟར་ན་ས་དང་པོ་ནས་དྲུག་པའི་བར།
རྩ་ལུས་ཀྱི་དཀྱིལ་འཁོར་ཞེས་བྱ་བ་
གཅིག་ཏུ་སྦྱར་ནས་བསྡོམས་པས་དཀྱིལ་འཁོར་ལྔའོ། །དེ་ལྟར་ན་ལམ་བསྡུས་པ་ལས།
དཀྱིལ་འཁོར་ལྔ་ལ་བཏུད་དེ་བསྐྲུན། ཞེས་གསུངས་པའི་དགོངས་པ་ཕྱོགས་གཅིག་འདི་
ཡིན་ནོ། །གཞན་ཞིང་ཁམས་ལ་འཁོར་བཞི་བརྩི་བའི་ཚུལ་ལ་སོགས་པ་ཡི་གེ་སྔ་མ་ན་
གསལ་བས་འདིར་མ་བྲིས་སོ། །
དཔལ་ལྡན་ས་སྐྱ་པཎྜི་ཏ་ནང་གི་དེ་ཁོ་ན་ཉིད་རྟོགས་པ་དེ་ཉིད་ཀྱིས་ལེགས་པར་
བྲིས་པའོ། །ཞྀཐི། ཤུ་བྷཾ། མངྒ་ལཾ། བྷཝནྟུ། དགེའོ།། ༎
- 18 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།